杨万里
谢苏州史君张子仪尚书赠衣服送酒钱
香山老益窭，欲卖宅与田。
荆南赠春服，侍中送酒钱。
何如韦苏州，一日兼两贤。
酒钱随春服，并至南溪边。
寄物已不轻，意更在物先。
仆也拙生理，巧亦营不前。
病废非为高，抛官余十年。
纸田蜗牛庐，縰卖谁作缘。
故人岂云少，衮衮青云端。
王弘不可作，范叔空自寒。
忽槛苏州书，冷窗回春暄。
急褫九月絺，径追八酒仙。
竹烟为我喜，波月为我妍。
篱菊冻不花，一笑亦粲然。
醉中化为蝶，飞随虎丘山。
齐云已在眼，忽然远於天。